"התיקונים" 36: מוצאו של סם מנדז, משפחתה של מעיין חודדה, פניו של מילן קונדרה, ועוד טעויות בזהות מהתקשורת העברית (וקפיצה לצכיה)
  העולם כמרקקה הקורא פאר פרידמן מוסר כי באתר "ליטררני נוביני", אחד מכתבי-העת החשובים בצכיה, דיווחו על זכייתו של המשורר והסופר (והעורך והמסאי) לודוויק קונדרה בפרס ע"ש ירוסלב זייפרט (22.10.09), והצמידו לדיווח תמונה של בן דודו, מילן קונדרה.  הקורא דורון ארזי מוסר כי במאמר שעלה באתר "הארץ" (16.11.09), על אודות יומניה של קלרה פטאצי, פילגשו של מוסוליני, נטען כי היומן מזכיר את דעותיו של מוסוליני על יחסו של האפיפיור פיוס השביעי ליהודים בשנת 1938. אלא שפיוס השביעי כיהן כאפיפיור בשנים 1800–1823. האפיפיור בשנת 1938 היה פיוס ה-11, כך ש"הארץ" טעה במאה שנים ובארבעה אפיפיורים.  יומניה של פטאצי בילבלו גם את "מעריב" (17.11.09), שהציג תצלום משותף של מוסוליני ואדולף היטלר עם הכיתוב "מוסוליני והיטלר לפני מלחמת העולם הראשונה". (דרך ולווט)  ליידי חודדה דיווח באתר מקו (23.11.09) מוקדש לאחת המשתתפות בתוכנית הבידור "האח הגדול", מעיין חודדה שמה. היא מכונה שם בהתנשאות "מיס חודדה", לכן זה כיף שבעתיים להתנשא על הכותבת והעורכ/ת של הדיווח: חודדה נשואה, ועל כן אפשר לכנותה "מיסיז" (Mrs), תואר לאשה נשואה, או "מיז" (Ms), תואר לאשה שאין רוצים לציין את מצבה המשפחתי. התואר "מיס" (Miss) ניתן לאשה שאינה נשואה.  הקלדה עיוורץ נראה שמישהו באתר "הארץ" (16.11.2009) צריך להתאמן בהקלדה עיוורת, או לוותר בכלל על הקלדה.  ביולוגיה מוצאו של האדם ממשפחתו, לפי מוסף התשבצים של "מעריב", "המשבצת" (30.10.09).  האמיגדלה, בלוטה במוח בצורת שקד שאחראית על עיבוד ואחסון של תגובות רגשיות, שונמכה באתר "הארץ" (17.11.09) ל"חומר דמוי שקד".  וידיעה רפואית מדאיגה: כל אחת מ-20 נשים תלקה ברעלת הריון. זה יוצא בערך 100%.  פִּלֵי פליים ב-ynet נתנו (17.11.09) את הכותרת "הפלא של פלאי" לכתבה על הבמאי הישראלי-לשעבר, שביים להיט ענק בתקציב מזערי. העובדה ששמו הוא אורן פלי לא עצרה את משחק המלים המבריק. (דרך Touching is not permitted)  [תיקון 4.12.2009] עורך ערוץ הקולנוע של ynet, דרור עמיר, מתקן אותי: "אמנם אני תמיד שמח להיתפס בקלקלתי :) אבל הטעות בעניין אורן פלאי היא בפוסטר שברקע, לא בכתבה. בפתח מסיבת העיתונאים הוא סיפר ששם משפחתו נכתב עם אל"ף". אלימות מילולית ynet. בתמונה: כתב "ידיעות אחרונות" דני אדינו אבבה, ומאחוריו מפגינים שאינם תוקפים אותו. איפה הצלם? אולי מאחורי העץ (14.11.09).  כמו פטריות אחרי המקלחת ב"ידיעות אחרונות" (13.11.09) ממציאים ביטוי עברי חדש.  וגם באתר "הארץ" (17.11.09).  מכונת הזמן תעשיות (בע"מ) ב"הארץ" (17.11.09) השנה היא 1999.  ב-ynet דיווחו ביום שני (30.11.09) על חקירה שהתקיימה ביום שלישי (1.12.09).  ב"דה-מרקר" דיווחו (30.11.09) על טיסתו של רה"מ בנימין נתניהו לגרמניה, וקרה להם מה שקורה לפעמים כשמדווחים על מה שיקרה במקום על מה שקרה: נתניהו הוציא גימ"לים וביטל את הטיסה.  ב-ynet כינו את מחלתו של נתניהו "חום קול", שזו אמנם שגיאה טפשית, אבל גם אוקסימורון מקסים (29.11.2009).  מתימטיקה האלפים החסרים. חדשות "מחלקה ראשונה" (17.11.09) מקצצים בתפוצה של "ידיעות אחרונות" באופן ניכר.  שיעור קצר באלגברה לאתר "כלכליסט" (16.11.09): 36 > 35.1.  גיאוגרפיה פרויקט הרכבות המצוין של "הארץ" (18.11.09) סובל מקשיי התמצאות: הקו מתל-אביב אינו מגיע לבית-שמש דרך ירושלים, אלא לירושלים דרך בית-שמש.  בתמונה הגדולה: קווי הרכבת לפי אתר הרכבת. בתמונה הקטנה למעלה מימין: קווי הרכבת בפרויקט "הארץ" והתחנה עם השלט "עכו" אינה תחנת נהריה. (דרך Roee-geist)  ועוד בחדשות התחבורה: כמה אנשים ימותו ביום ברכבת ובאוטובוסים לפי אתר "דה-מרקר" (29.11.09)?  צילום הדמיה פרס קרדיט התצלום השגוי של השבוע מוענק לחדשות 2 במקו (11.11.09), שלא צילמו את הלוגו של גוגל וייב.  וב"כלכליסט" לא טורחים לעסוק באיתור הצלם, השגת רשותו להשתמש בצילום וציון קרדיט.  ונעבור לפרסומות הטעיה, טעות ושטות מצאנו במודעה של Smart Club שפורסמה ב"ישראל פוסט" (2.11.09):  1. המודעה מבטיחה השתתפות חינם בהגרלת הלוטו. באותיות הקטנות מסבירים שהחינם הזה כרוך בשליחת sms שעולה 50 אגורות. 2. הגרלת הלוטו? לא לפי האותיות הקטנות, שמדברות על "השתתפות במחזור טוטו אחד של המועצה להסדר הימורים בספורט". 3. "הזכייה שלכם האושר שלנו", מכריז הסלוגן מתחת לתמונה של אב ובנו מחייכים. באותיות הקטנות מבהירה סמארט-קלאב כי "התמונה להמחשה בלבד". כנראה שהאושר שלכם עשוי להיות שונה משל המצולמים.  תודה לסייענים זיו קיטלרו, רוני בק, אשר שחם, ליאור ויסמן, אָמִיר אֱלִישָע אַהֲרוֹנִי, ניר ש, רועי רוטמן, הילל, תומר כהן, יונתן שמידט, עופר ב., אורן פרסיקו, דורון ארזי, אילת, פאר פרידמן, ליאורה, יותם הדר, אהוד קינן ו-ailaG. איור אמיגדלה: Washington irving, cc-by-sa; צילום שקד: Horst Frank, cc-by-sa נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.